Diari Oficial de la Generalitat Valenciana


Sumari del DOGV 7089, del 14-08-2013 (2013/7933)

RESOLUCIÓ de 15 de juliol de 2013, de la Secretaria General de l'Administració de Justícia, per la qual es convoquen bosses de treball de secretaris judicials substituts
-------------------------------------------------------------------------------------------------------------------------------------------------------------------------

### Dades del document

Número de DOGV
:   7089

Data del DOGV
:   14-08-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/7933


Data del document
:   15-07-2013

Organisme emissor
:   Ministeri de Justícia

Tipus de document
:   Resolució

Descriptors 

:   * concurs administratiu

RESOLUCIÓ de 15 de juliol de 2013, de la Secretaria General de l'Administració de Justícia, per la qual es convoquen bosses de treball de secretaris judicials substituts [2013/7933]  
De conformitat amb el que disposen l'article 451 de la Llei Orgànica del Poder Judicial (LOPJ) i els articles del 134 al 139 del Reial Decret 1608/2005, de 30 de desembre, pel qual s'aprova el Reglament Orgànic del Cos de Secretaris Judicials, esta Secretaria General ha acordat anunciar la convocatòria de borses de treball de secretaris judicials substituts de caràcter provincial, d'acord amb les bases següents:  
  
  
Primera  
El nombre de places que es convoquen en cada província, així com la quota de reserva, són les que figuren en l'annex I d'esta resolució.   
Les borses tindran vigència durant un any a partir de la publicació de la seua constitució, prorrogable per un altre.   
Del total de les places convocades se'n reservarà el 5 % per a ser cobertes pels que tinguen la condició legal de discapacitat, amb grau de discapacitat igual o superior al 33 %, de conformitat amb el que preveu l'article 5 del Reial Decret 264/2011, de 28 de febrer (BOE 01.03.2011) sempre que acrediten l'indicat grau de discapacitat i la compatibilitat funcional amb l'exercici de les tasques i funcions que corresponen al cos de secretaris judicials.   
  
  
Segona  
Podran prendre part en este concurs les persones que, a la data de terminació del termini de presentació de sol·licituds, reunisquen els requisits següents:  
1r Ser espanyol i major d'edat.  
2n Ser llicenciat o graduat en dret.  
3r No haver sigut condemnat ni estar processat o inculpat per delicte dolós, tret que s'haguera obtingut la rehabilitació o haguera recaigut en la causa una interlocutòria de sobreseïment ferm o s'hagueren cancel·lat els antecedents penals.  
4t No haver sigut declarat inidoni els últims cinc anys.  
5t Trobar-se en el ple exercici dels seus drets civils.  
6t No estar inhabilitat per a l'exercici de funcions públiques.  
7m No haver sigut separat per mitjà de procediment disciplinari d'un cos de l'Estat, de les comunitats autònomes o de les administracions locals, ni suspés per a l'exercici de funcions públiques en via disciplinària o judicial, llevat que haguera sigut degudament rehabilitat.  
  
8u No patir malaltia o defecte físic o psíquic que li impedisca l'exercici del càrrec.  
9é No haver complit l'edat de setanta anys ni que es complisca en el transcurs de la vigència de la borsa.  
  
Tercera  
Les persones interessades presentaran una única sol·licitud de participació amb indicació de les províncies a què opten per orde de preferència, i dirigiran la sol·licitud al secretari de govern del tribunal superior de justícia corresponent a la província a què opten en primer lloc, la qual cosa podran efectuar directament o servint-se de qualssevol de les modalitats que preveu l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 10 dies hàbils comptadors a partir del dia 2 de setembre, i no incidirà en el còmput del dit termini cap altra forma de publicitat que puga donar-se a la convocatòria.  
  
Quarta  
1. Les sol·licituds de participació s'ajustaran necessàriament al model inclòs en l'annex II d'esta resolució i hi uniran fotocòpia compulsada del document nacional d'identitat, del títol de llicenciat o de grau en dret, o del justificant de pagament de les taxes per a la seua expedició, de la certificació de l'expedient acadèmic de la indicada llicenciatura o grau, certificat mèdic oficial que acredite no patir defecte físic o malaltia psíquica o física que incapacite per a l'exercici del càrrec, així com dels documents acreditatius dels mèrits al·legats per la persona concursant.   
2. El certificat d'antecedents penals l'aportarà directament el Ministeri de Justícia a través dels seus òrgans administratius, únicament de les persones seleccionades que no estiguen en actiu en el Cos de Gestió Processal i Administrativa.  
3. Les persones que pertangueren a algun cos de l'administració i es trobaren en situació de servici actiu hi acompanyaran una certificació de no trobar-se suspeses en virtut d'expedient disciplinari, excepte en el supòsit de pertinença al Cos de Gestió Processal i Administrativa, i en este cas la dita acreditació la realitzarà el Ministeri de Justícia.  
  
4. Els aspirants que tinguen la condició legal de discapacitats amb grau igual o superior al 33 % hauran de presentar una certificació dels òrgans competents que n'acredite la capacitat funcional per a exercir les tasques pròpies del Cos de Secretaris Judicials.  
5. En el cas que la sol·licitud no reunisca els requisits assenyalats en els apartats anteriors, es requerirà la persona interessada perquè, dins del termini de deu dies hàbils, n'esmene la falta o acompanye els documents preceptius, amb la indicació que, en cas de no fer-ho, es considerarà que ha desistit de la seua sol·licitud.   
  
Quinta  
Les persones que formaren part d'una borsa, a la convocatòria d'una nova hauran, si així ho desitgen, participar-hi, i es procedirà a la valoració dels mèrits al·legats d'acord amb el que preveu la nova convocatòria.  
  
Sexta  
1 Acabat el termini de presentació de sol·licituds, els secretaris de govern procediran a la valoració dels mèrits al·legats pels aspirants que reunisquen els requisits exigits.  
2. Es valoraran els següents mèrits, d'acord amb el barem i criteris de puntuació que establix la Resolució de la Secretaria General de l'Administració de Justícia, de 29 de maig de 2013, publicada en el Boletín Oficial del Estado de 15 de juny de 2013, i la Resolució d'1 de juliol de 2013, per la qual es corregixen errors en la de 29 de maig, publicada en el Boletín Oficial del Estado de 13 de juliol:  
a) Expedient acadèmic.  
b) Ser doctor/a en Dret i qualificació aconseguida en l'obtenció d'este grau.  
c) Anys d'exercici efectiu de l'advocacia davant dels jutjats i 5ribunals, dictàmens emesos i assessoraments prestats. El temps d'exercici professional es computarà des de la data de la primera alta com a exercent en qualsevol col·legi.  
d) Haver actuat com a oficial habilitat, i temps de duració de la dita habilitació.  
e) Haver dut a terme tasques de substitució de secretaris judicials, jutges o fiscals, i temps efectiu de les dites substitucions.  
f) Anys de servici efectiu com a professors de disciplines jurídiques en universitats públiques o privades, o col·laborador en departaments de tals disciplines.  
g) Anys de servici com a funcionari de carrera o interí en qualssevol altres cossos de les administracions públiques per a l'ingrés del qual s'exigisca expressament estar en possessió del títol de llicenciat o de graduat en dret. El temps d'exercici professional es computarà des que foren nomenats funcionaris en pràctiques o des de la data de presa de possessió en la primera destinació.  
h) Publicacions cientificojurídiques.  
i) Ponències i comunicacions en congressos i cursos d'interés jurídic.  
j) Realització de cursos d'especialització jurídica.  
k) Haver aprovat algun dels exercicis que integren les proves d'accés pel torn lliure al Cos de Secretaris Judicials, de la carrera judicial o fiscal, o de qualsevol oposició per a la qual s'exigira tindre la condició de llicenciat o de graduat en dret, en els últims cinc anys.  
  
l) Temps de servicis, si és el cas, en el Cos d'Oficials de l'Administració de Justícia i en el Cos de Gestió Processal i Administrativa.  
m) Tindre coneixements de dret i/o de llengua propis, en les comunitats autònomes que en disposen.  
  
Sèptima  
1. Una vegada valorades les sol·licituds pels secretaris de govern, es procedirà a l'elaboració d'una llista provisional de seleccionats en cada província, ordenats de major a menor puntuació obtinguda, així com de la quota de reserva, en què figuraran els cognoms i nom, número de document nacional d'identitat, i número d'orde i puntuació obtinguda per cada un dels candidats. En el cas que es produïsca igualtat de puntuació en els seleccionats a la borsa de secretaris substituts, es resoldrà en funció dels criteris següents:  
1r Major temps de servicis fent tasques de substitució de secretaris judicials.  
2n Haver aprovat algun exercici dels que integren les proves d'accés pel torn lliure al Cos de Secretaris Judicials.   
3r Títol de doctorat.  
Les dites llistes es publicaran en els taulers d'anuncis dels tribunals superiors de justícia, audiències provincials, deganats de les capitals, unitats administratives, delegacions del govern i en la seu central del Ministeri de Justícia.  
2. Les persones interessades tindran 10 dies hàbils per a efectuar reclamacions davant del secretari de govern del tribunal superior de justícia en què van presentar la seua sol·licitud, comptats a partir de l'endemà de la publicació de les llistes en la seu central del Ministeri de Justícia. Les reclamacions respecte a la valoració provisional de mèrits només podran referir-se estrictament a la valoració dels mèrits que hagen quedat acreditats en el moment de la sol·licitud, respecte als quals no s'admetrà, en cap cas, la seua esmena. Les reclamacions no podran comportar la invocació ni l'acreditació d'altres mèrits diferents dels de la sol·licitud.  
3. En el termini de 15 dies hàbils el secretari de govern resoldrà les reclamacions i es confeccionarà la llista d'aspirants definitivament admesos. Una vegada confirmada pel secretari general de l'administració de justícia i publicada en la forma que assenyala el punt 1 d'esta base sèptima, així com en la pàgina web del Ministeri de Justícia, es trametrà al Boletín Oficial del Estado i al butlletí oficial de la comunitat autònoma per a la seua publicació.  
  
Octava  
1. La crida la realitzarà el secretari coordinador provincial en el seu àmbit territorial i es produirà per rigorós orde de col·locació dels aspirants en les borses. No obstant això, els funcionaris del Cos de Gestió Processal i Administrativa en servici actiu que, reunint els requisits exigits, formen part de la borsa seran objecte de crida amb preferència davant dels altres integrants de les borses.   
  
Els secretaris substituts que es vagen anomenant hauran de prendre possessió dins del termini de les vint-i-quatre hores següents a la comunicació del nomenament, davant del secretari coordinador provincial.  
2. Quan per renúncia o altres causes legals de cessament no existiren candidats suficients, podran ser anomenats, per rigorós orde de mèrits, els que hagen obtingut puntuació en la present convocatòria.   
  
3. En el supòsit mencionat en l'apartat anterior, aquells aspirants que hagen sol·licitat formar part d'unes quantes borses de secretaris substituts, una vegada hagen sigut anomenats en la borsa d'una província, hi quedaran adscrits i seran eliminats de totes les altres.   
  
Novena  
Els candidats que no tinguen servicis efectius prestats com a secretaris substituts, o no hagen completat sis mesos en els dos últims anys, tindran la consideració de secretaris substituts en pràctiques. El període de pràctiques tindrà una duració de dos mesos des del nomenament i el dit període es computarà de forma continuada o en períodes acumulables. Una vegada finalitzat el dit període, el secretari coordinador provincial emetrà un informe; si este fora negatiu, el secretari judicial substitut cessarà en el lloc de treball i tornarà al lloc que li corresponga en la borsa. El nomenament posterior estarà subjecte a un nou període de pràctiques, que en cas que no siga superat suposarà el cessament en el nou lloc de treball i l'exclusió definitiva de la borsa. La superació del període de pràctiques no impedix que es puga iniciar un expedient per rendiment insuficient o falta de capacitat.  
El còmput del període de pràctiques quedarà interromput pel gaudi de llicències, permisos, vacacions i situacions d'incapacitat temporal.  
  
  
Deu  
Els secretaris substituts quedaran subjectes, durant el temps que exercisquen els dits càrrecs, a l'estatut dels membres del Cos de Secretaris Judicials, i tindran dret a percebre les remuneracions corresponents al lloc de treball exercit i seran donats d'alta en el règim general de la Seguretat Social. Els funcionaris del Cos de Gestió Processal i Administrativa que siguen nomenats secretaris substituts mantindran la inclusió obligatòria tant en el règim de classes passives de l'Estat com en el mutualisme judicial.  
  
Onze  
Durant el temps que exercisquen el càrrec, els secretaris substituts estaran afectats per les incompatibilitats i prohibicions que contenen els articles 140 i següents del Reglament Orgànic del Cos de Secretaris Judicials.  
  
Dotze  
Si durant el temps de vigència de la borsa s'iniciara algun expedient de declaració d'inidoneïtat i, mentrestant, desapareguera el vincle entre el Ministeri de Justícia i el secretari judicial substitut per causa imputable a l'interessat, se'l considerarà exclòs de les borses.  
  
  
Tretze  
Els nomenaments de secretaris substituts quedaran sense efecte i produirà el seu cessament:  
a) En el moment de la presa de possessió o reincorporació dels titulars a les seues destinacions o supressió de la plaça per a la qual van ser nomenats.  
b) Falsedat en algun dels requisits exigits o circumstàncies al·legades per a la seua inclusió en les borses.  
c) Per sanció disciplinària ferma en via administrativa, diferent de la d'advertència.  
d) Per expiració del termini, o quan desapareguen les raons de necessitat o urgència per les quals van ser anomenats.  
e) Per complir l'edat de jubilació forçosa que establixen la Llei Orgànica del Poder Judicial i el Reglament per als Funcionaris del Cos de Secretaris Judicials.  
f) Per renúncia de la persona interessada degudament acceptada i justificada.  
g) Per resolució motivada del Ministeri de Justícia, a proposta del secretari de govern corresponent, quan concórrega alguna de les causes d'incapacitat, incompatibilitat i prohibició, i quan deixaren d'atendre diligentment els deures del càrrec o foren manifestament inidonis en el seu exercici.  
La resolució podrà declarar el rendiment insuficient o la falta de capacitat del secretari substitut i disposar-ne el cessament i reincorporació per una única vegada a la borsa corresponent, o disposar-ne el cessament i l'exclusió definitiva de la borsa durant la seua vigència.  
  
Catorze  
Regulació per a la Comunidad Autónoma de Canarias i les Illes Balears:  
Per les dificultats derivades de la fragmentació del territori insular, s'establix un sistema singular que és el següent:  
- A la província de Las Palmas, a més de la llista principal o borsa de secretaris substituts, hi haurà una altra llista que denominaríem preferent, en la qual s'inclouran aquells aspirants que, a més d'estar necessàriament inclosos en la primera, manifesten la seua predisposició a prestar servicis amb caràcter prioritari en els òrgans jurisdiccionals radicats als partits judicials de Lanzarote i Fuerteventura.  
- A la província de Santa Cruz de Tenerife, a més de la llista principal o borsa de secretaris substituts, hi haurà una altra llista que denominaríem preferent, en la qual s'inclouran aquells aspirants que, a més d'estar necessàriament inclosos en la primera, manifesten la seua predisposició a prestar servicis amb caràcter prioritari en els òrgans jurisdiccionals radicats als partits judicials de les illes de la Palma, la Gomera i Hierro.  
Les distintes llistes es confeccionaran en funció de la puntuació obtinguda per cada un dels aspirants.  
En el cas que coincidisca l'oferta de destinacions a un mateix aspirant, tant per la llista principal com per la preferent, correspondrà a este l'elecció.  
Per a cobrir les necessitats de les illes de Gran Canària i Tenerife, s'efectuaran les crides de la corresponent borsa provincial.  
Per a cobrir les necessitats de la resta de les illes, s'acudirà en primer lloc a la llista preferent de l'illa, fins al seu esgotament, i en segon lloc, a la borsa provincial.  
Estar en una llista preferent no eximix de la participació en la llista principal; per la qual cosa, si d'acord amb la puntuació obtinguda és cridat per a ocupar una destinació a les illes de Gran Canària o Tenerife, la no acceptació determinaria, si és el cas, l'exclusió de les dos llistes.  
Efectuat el nomenament d'una persona que compatibilitze les dos llistes, passarà a la situació d'actiu en les dos, si bé, al cessar serà aplicable el que disposa el Reglament Orgànic del Cos de Secretaris Judicials, i s'inclourà, en les dos, en el lloc que li corresponga.  
  
En l'annex haurà de marcar-se l'opció o opcions triades.  
Quant a les Illes Balears es formaran tres borses de secretaris substituts, una per a cada una de les illes. Els sol·licitants hauran de manifestar si accepten formar part o no de la llista preferent de Mallorca, de Menorca i d'Eivissa. En el cas que un mateix aspirant manifeste el seu desig d'estar en les tres llistes i, per puntuació, així li corresponga, haurà de manifestar de forma expressa en quina vol ser inclòs.  
En la sol·licitud haurà de marcar-se l'opció o opcions triades.  
A l'hora que els sesecretaris coordinadors provincials facen la crida, tant en les llistes principals com en les preferents, es tindrà en compte la preferència establida en la base octava respecte als funcionaris del Cos de Gestió Processal i Administrativa que formen part de les borses.   
  
  
Quinze  
Contra els acords del secretari de govern del tribunal superior de justícia les persones interessades podran interposar un recurs d'alçada davant del Ministeri de Justícia, a fi d'esgotar la via administrativa i, si és el cas, recurs contenciós administratiu davant de la sala contenciosa administrativa del tribunal superior de justícia corresponent.  
  
Madrid, 15 de juliol de 2013.- El secretari general de l'administració de Justícia: Joaquín Silguero Estagnan.  
  
  
ANNEX I  
  
Província Places Quota de reserva  
Audiència Nacional 10 3  
Àlaba 15 5  
Albacete 40 12  
Alacant 65 19  
Almeria 17 6  
Àvila 10 3  
Badajoz 15 5  
Barcelona 150 45  
Burgos 20 6  
Càceres 10 3  
Càdis 28 10  
Cantàbria 16 4  
Castelló 40 10  
Ciudad Real 40 12  
Còrdova 15 5  
Ciutadella de Menorca 10 3  
Corunya 50 15  
Conca 20 6  
Eivissa 15 5  
Girona 42 13  
Granada 15 5  
Guadalajara 20 6  
Guipúscoa 30 9  
Huelva 22 6  
Osca 10 3  
Jaén 15 5  
Lleó 20 6  
Lleida 20 5  
Logronyo 10 3  
Lugo 30 9  
Madrid 150 45  
Màlaga 40 20  
Mallorca 35 10  
Múrcia 32 10  
Navarra 20 5  
Orense 40 12  
Oviedo 30 9  
Palència 12 3  
Las Palmas 70 21  
Pontevedra 50 15  
Salamanca 14 4  
Santa Cruz de Tenerife 70 21  
Segòvia 10 3  
Sevilla 22 10  
Soria 10 3  
Tarragona 39 11  
Terol 10 3  
Toledo 40 12  
València 75 22  
Valladolid 12 3  
Biscaia 50 15  
Zamora 12 3  
Saragossa 30 9  
Ceuta 5 2  
Melilla 10 3  
ADRECES DELS TRIBUNALS SUPERIORS DE JUSTÍCIA  
  
- Secretaria de Govern de l'Audiència Nacional, c/ Goya, núm. 14, 28375 Madrid.  
- Tribunal Superior de Justícia d'Andalusia, pl. Nueva, núm. 10, 18752 Granada.  
- Tribunal Superior de Justícia d'Aragó, c/ Coso, núm. 1, 50656 Saragossa.  
- Tribunal Superior de Justícia d'Astúries, pl. Porlier, núm. 3, 33463 Oviedo.  
- Tribunal Superior de Justícia de Canàries, pl. San Agustín, núm. 6, Las Palmas de Gran Canaria, 35427 Las Palmas.  
- Tribunal Superior de Justícia de Cantàbria, av. Pedro San Martín, s/n, 39166 Santander.  
- Tribunal Superior de Justícia de Castella-La Manxa, c/ San Agustín, núm. 1, 02344 Albacete.  
- Tribunal Superior de Justícia de Castella i Lleó, paseo de la Audiencia, núm. 10, 09089 Burgos.  
- Tribunal Superior de Justícia de Catalunya, Pª Lluís Companys, núm. 14, 16, 08277 Barcelona.  
- Tribunal Superior de Justícia d'Extremadura, pl. de la Audiencia, s/n, 10011 Càceres.  
- Tribunal Superior de Justícia de Galícia, pl. Galicia, s/n, 15925, la Corunya.  
- Tribunal Superior de Justícia de les Illes Balears, pl. des Mercat, núm. 12, 07189 Ciutat de Mallorca.  
- Tribunal Superior de Justícia de La Rioja, c/ Víctor Pradera, núm. 2, 26110 Logronyo.  
- Tribunal Superior de Justícia de Madrid, c/ General Castaños, núm. 1, 28223 Madrid.  
- Tribunal Superior de Justícia de Múrcia, Palacio de Justícia, Pª de Garay, núm. 7, 30947 Múrcia.  
- Tribunal Superior de Justícia de Navarra, c/ San Roque, núm. 4, 31707 Pamplona.  
- Tribunal Superior de Justícia del País Vasco, c/ Barroeta Aldamar, núm.10, 48654 Bilbao.  
- Tribunal Superior de Justícia de València, Palau de Justícia, s/n, 46638 València.  
- Secretaria de Govern Ciutat Autònoma de Ceuta, c/ Padilla, edif. Ceuta Center, 2ª planta, 11270 Ceuta.  
- Secretaria de Govern Ciutat de Melilla, pl. del Mar, s/n, edif. Torre V Centenario, 9ª planta 29151 Melilla.